Document ID: 32011D0204

IZVEDBENI SKLEP KOMISIJE
z dne 31. marca 2011
o finančnem prispevku Unije za nujne ukrepe za boj proti aviarni influenci na Danskem in Nizozemskem leta 2010
(notificirano pod dokumentarno številko C(2011) 1979)
(Besedilo v danskem in nizozemskem jeziku je edino verodostojno)
(2011/204/EU)
EVROPSKA KOMISIJA JE -
ob upoštevanju Pogodbe o delovanju Evropske unije,
ob upoštevanju Odločbe Sveta 2009/470/ES z dne 25. maja 2009 o odhodkih na področju veterine (1) in zlasti člena 4(2) Odločbe,
ob upoštevanju naslednjega:
(1)
Aviarna influenca je nalezljiva virusna bolezen pri perutnini in drugih pticah v ujetništvu, ki resno vpliva na donosnost reje perutnine ter povzroča motnje v trgovini znotraj Unije in pri izvozu v tretje države.
(2)
Ob izbruhu aviarne influence obstaja tveganje, da se povzročitelj bolezni razširi na druga gospodarstva s perutnino v isti državi članici, vendar tudi na druge države članice ali tretje države zaradi trgovine z živo perutnino ali njenimi proizvodi.
(3)
Direktiva Sveta 2005/94/ES (2) o ukrepih Unije za obvladovanje aviarne influence določa ukrepe, ki jih morajo države članice ob izbruhu takoj izvajati, da se prepreči nadaljnje širjenje virusa.
(4)
Odločba 2009/470/ES določa postopke, ki urejajo finančni prispevek Unije za posebne veterinarske ukrepe, vključno z nujnimi ukrepi. V skladu s členom 4(2) navedene odločbe države članice prejmejo finančni prispevek za kritje stroškov nekaterih ukrepov za izkoreninjenje aviarne influence.
(5)
Prva in druga alinea člena 4(3) Odločbe 2009/470/ES določata pravila o deležih stroškov, nastalih v državah članicah, ki jih lahko zajema finančni prispevek Unije.
(6)
Za plačilo finančnega prispevka Unije za nujne ukrepe za izkoreninjenje aviarne influence veljajo pravila, določena z Uredbo Komisije (ES) št. 349/2005 z dne 28. februarja 2005 o določitvi pravil v zvezi s financiranjem Skupnosti nujnih ukrepov in ukrepov za boj proti nekaterim živalskim boleznim iz Odločbe Sveta 90/424/EGS (3).
(7)
Do izbruhov aviarne influence je na Danskem prišlo marca 2010, na Nizozemskem pa maja 2010. Danska in Nizozemska sta sprejeli ukrepe za boj proti navedenima izbruhoma v skladu z Direktivo 2005/94/ES.
(8)
Danski in nizozemski organi so s poročili Stalnemu odboru za prehranjevalno verigo in zdravje živali ter z rednim posredovanjem informacij o položaju glede bolezni dokazali, da so učinkovito izvajali ukrepe nadzora iz Direktive 2005/94/ES in tako hitro zajezili širjenje bolezni.
(9)
Tako so danski in nizozemski organi izpolnili vse svoje tehnične in upravne obveznosti v zvezi z ukrepi iz člena 4(2) Odločbe 2009/470/ES in člena 6 Uredbe (ES) št. 349/2005.
(10)
Ukrepi, predvideni s tem sklepom, so v skladu z mnenjem Stalnega odbora za prehranjevalno verigo in zdravje živali -
SPREJELA NASLEDNJI SKLEP:
Člen 1
Finančni prispevek Unije za Dansko in Nizozemsko
1. Danski in Nizozemski se odobri finančni prispevek Unije za kritje stroškov, ki sta jih navedeni državi članici imeli zaradi sprejetja ukrepov v skladu s členom 4(2) in (3) Odločbe 2009/470/ES za boj proti aviarni influenci na Danskem marca 2010 in na Nizozemskem maja 2010.
2. Finančni prispevek iz odstavka 1 se določi z naknadnim sklepom, ki bo sprejet v skladu s postopkom iz člena 40(2) Odločbe 2009/470/ES.
Člen 2
Naslovnik
Ta sklep je naslovljen na Kraljevino Dansko in Kraljevino Nizozemsko.
V Bruslju, 31. marca 2011

Labels: 19
5
20
0
6
18
15